Virallinen lehti nro C 135 , 14/05/1999 s. 0087



KIRJALLINEN KYSYMYS E-2668/98 esittäjä(t): Gerhard Hager (NI) neuvostolle (1. syyskuuta 1998) Aihe: EURODAC-yleissopimuksen laajentaminen Oikeus- ja sisäasioita käsittelevä neuvosto on jo keskustellut perusteellisesti EURODAC-yleissopimuksesta, jolla on määrä ottaa käyttöön tietokonejärjestelmä, jonka avulla eri viranomaiset voivat saada turvapaikanhakijoiden sormenjäljet nähtävikseen. Järjestelmää tarvitaan Dublinin yleissopimuksen täytäntöönpanoa varten (Dublinin yleissopimus koskee jossakin EY:n jäsenvaltiossa jätetyn turvapaikkahakemuksen käsittelemisestä vastaavan valtion määrittämistä). Tässä yhteydessä on kysyttävä: Millaisia tietosuojamääräyksiä on tarkoitus hyväksyä? Kuinka kauan tallennettuja tietoja aiotaan säilyttää? Yleissopimuksen soveltamisalaa ollaan tiettävästi laajentamassa pöytäkirjalla siten, että sopimus koskisi myös laittomasti maahan muuttaneita. Tämä pöytäkirja on määrä hyväksyä nykyisen puheenjohtajuuskauden aikana. Kuinka pitkälle tätä koskevissa neuvotteluissa on edetty? Vastustetaanko tällaista soveltamisalan laajennusta? Kuinka aiotaan määritellä käsite "laiton maahanmuuttaja"? Vastaus (16. marraskuuta 1998) 1. Neuvosto haluaa ensinnäkin korostaa, että Eurodac-yleissopimusehdotusta koskevat neuvottelut ovat vielä kesken. Lisäksi muistutetaan, että Euroopan parlamentilta pyydettiin lausuntoa Eurodac-yleissopimusehdotuksesta (puheenjohtajavaltion 6. lokakuuta 1997 päivätyllä kirjeellä) ja että se toimitti neuvostolle 15. tammikuuta 1998 antamansa lausunnon. Tietosuojaa koskevat toimenpiteet ja tietojen säilytysaika sisältyivät jo asiakirjaan, josta Euroopan parlamentilta pyydettiin lausuntoa. Arvoisalle parlamentin jäsenelle annetaan kuitenkin seuraava yhteenveto: A. Tietosuojan takaavat määräykset Eurodac-yleissopimusehdotus sisältää useita asiaa koskevia määräyksiä. Ne koskevat erityisesti seuraavia seikkoja: - alkuperäisen jäsenvaltion ja keskuksen vastuu tietojen käytöstä ja niiden turvaamiseksi toteutettavat toimenpiteet, - henkilöiden oikeudet itseään koskeviin, Eurodac-järjestelmään rekisteröityihin tietoihin nähden (pääsy, virheellisten tietojen oikaiseminen, laittomasti tallennettujen tietojen poistaminen), - riippumattoman kansallisen valvontaviranomaisen suorittama valvonta sen varmistamiseksi, että asianomainen jäsenvaltio noudattaa tietosuojaa koskevia velvoitteitaan, - yhteisen valvontaviranomaisen suorittama valvonta sen varmistamiseksi, että keskus noudattaa tietosuojaa koskevia velvoitteitaan. B. Tietojen säilytysaika Yleissopimusehdotuksessa määrätään, että tietoja säilytetään keskustietokannassa kymmenen vuotta. Ne poistetaan ennen määräajan päättymistä, jos henkilö saa jonkin jäsenvaltion kansalaisuuden. Sellaisia turvapaikanhakijoita koskevat tiedot, jotka ovat saaneet jossakin jäsenvaltiossa Geneven yleissopimuksen mukaisen pakolaisaseman, "lukitaan" (siten, että ne erotetaan muista tiedoista ja että niiden vertailun tuloksia ei ilmoiteta jäsenvaltioille) keskustietokantaan Eurodacin toiminnan viiden ensimmäisen vuoden ajaksi. Tämän määräajan päättymisen jälkeen neuvosto päättää keskuksen laatimien tilastojen perusteella, onko tunnustettuja pakolaisia koskevat tiedot syytä poistaa vai ei. 2. Mitä tulee Eurodac-järjestelmän laajentamiseen laittomien maahanmuuttajien sormenjälkiin, neuvosto (oikeus- ja sisäasiat) päätti 28. ja 29. toukokuuta 1998 pidetyssä istunnossaan, että - laaditaan asiaa koskeva pöytäkirja, joka hyväksytään ennen vuoden 1998 loppua, - jäsenvaltiot toteuttavat asianmukaiset toimenpiteet Eurodac-yleissopimuksen ja sen mahdollisten pöytäkirjojen kansallisten hyväksymismenettelyjen saattamiseksi päätökseen samaan aikaan ja mahdollisimman pian. Laajentamista koskevia neuvotteluja jatketaan, ja parhaillaan laaditaan pöytäkirjaehdotusta, johon sisältyy "laittomien maahanmuuttajien" määritelmä Eurodac-yleissopimuksen soveltamista varten.